འུ་ཚོའི་ཁ་སྐད་དུ་དྲང་མོ་བཤད་ན་མྱི་མི་དགའ།དབྱུག་པ་འཕྱར་ན་ཁྱི་མི་དགའ་ཟེར་བ་ལྟར།ད་ཐེངས་ཡང་གཞོན་པ་ཡིག་འབྲི་བ་བཞིས༼འབར་ཞུན༽ཞེས་པའི་ཚགས་དེབ་ཆུང་ཆུང་ཞིག་ཏུ་གཏམ་དྲང་མོར་བཤད་པའི་ལེགས་སྐྱེས་སུ་གྲི་ཡིས་ཁྲམ་རྟགས་ཤིག་གཞོན་པ་ལྕེ་གསུམ་པའི་ཐོད་ལ་ཕབ་འདུགགཞན་དག་རི་བྱོལ་ལ་བུད་ནས་མཐོན་པའི་རི་རྩེ་རུ་ཁང་འཁྱག་དང་མཉམ་དུ་ཉིན་འགའ་ལ་བསྡད་སོང་སྐད།སྤྱིར་ན་འཛམ་གླིང་ཤེས་རིག་གི་འཕེལ་རིམ་དངོས་ནས་ལྟས་ན་སྐྱེས་བུ་སྒེར་གྱི་གཏམ་བརྗོད་རང་དབང་ནི་རང་དབང་རིང་ལུགས་ཀྱི་བླ་རྐང་དང་།རང་དབང་རིང་ལུགས་ཀྱི་མ་ཡུམ་ལགས་པས།དེ་ལ་རྡོག་རོལ་གཏོང་བ་ནི་དེང་གི་སྤྱི་ཚོགས་ནས་ལོག་ཏུ་བུད་པའི་འཇིགས་རུང་དམུ་རྒོད་ཀྱི་ལས་སྦྱོར་ཧང་སང་བ་ཞིག་རེད།ཡིན་ཡང་ཁྱིམ་སྐྱོང་རིག་གནས་ཀྱི་དྲན་པ་མག་མོག་ལས་སད་མེད་ལ།ལར་ལྷ་ཆོས་རིག་གནས་ཀྱི་རྨོངས་གཤིས་ཏིལ་ལ་ཏིལ་དམར་གྱི་ཚུལ་དུ་གནས་ཡོད་པའི་རང་རེའི་སྤྱི་ཚོགས་འདི་ནས་གཏམ་དྲང་མོ་བཤད་མཁན་དག་ནི།དབང་མེད་ཐབས་མེད་ཀྱི་ངང་ཚེར་མའི་ལམ་ཁ་ཞིག་ལ་གོམ་པ་སྤོ་དགོས་པ་ནི་སུས་ཀྱང་བཅོས་སུ་མེད་པའི་ལོ་རྒྱུས་ཀྱི་ལས་ཀ་དམིགས་བསལ་བ་ཞིག་རེད།འུ་ཚོའི་གཡས་གཡོན་ནས་གཏམ་ཡན་དང་མྱི་ཁའི་ཁང་སེར་ཅི་ལྟར་བབས་ནའང་།འུ་ཚོའི་མདུན་རྒྱབ་ནས་དམོན་ཚིག་དང་འཕྱ་སྨོན་གྱི་ཆོམ་སྒྲ་ཇི་ལྟར་གྲགས་ནའང་།འུ་ཚོ་ཁ་རོག་གེར་དྲན་པ་ལྷོད་ནས་འདུག་ཁོམ་ཞིག་གང་ན་ཡོད།འུ་ཚོ་ཚོར་མེད་ངང་མལ་དུ་ལོག་རན་ཞིག་ཁྱོན་ནས་མིན།རང་རེ་ཅག་ནི་ལྟོས་བཅས་ཀྱིས་ཡི་གེ་འབྲི་བའི་སྡེ་ཞིག་ཡིན་སྟབས།བླ་འདར་བའི་ལས་སྤྱོར་འདི་འདྲ་མཐོང་ནའང་ཁ་རོག་གེར་བསྡད་པ་ནི་རང་ཉིད་དང་ཁོར་ཡུག་ལ་འགན་མ་ཁུར་བའི་སྣང་ཚུལ་ཞིག་རེད་པས།རིག་པ་གྲོང་གྲོང་དང་དྲན་པ་གསལ་གསལ་གྱི་ངང་དུ་གང་ལ་རྣག་ཐུམ་ཡོད་ན་དེ་རུ་ཁབ་གཙག་བྱེད་པ་ནི་ཧ་ཅང་དགོས་ངེས་ཤིག་རེད།དེའི་ཕྱིར་རང་རེའི་འབྱུང་འགྱུར་ལ་བློ་དཀར་ཞིང་འཚོ་བའི་བདེན་པ་ལ་སྙིང་ཉེ་བའི་ཡི་གེ་བ་དག་གིས་ཁོར་ཡུག་གི་བཤད་ཡམས་ཙམ་ལ་འཇིགས་པ་མེད་པར་བདེན་པའི་གཏམ་བཤད་རོགས།དྲང་མོའི་མདའ་ཕེན་རོགས།ང་ཚོ་ནི་དུས་ཀྱི་དཀྱོགས་མཚམས་འདིར་སྐྱེས་པའི་རང་ས་རང་ཡུལ་གྱི་ས་ཆའི་ཚོད་ཀྱི་རི་དྭག་ཡིན།ང་ཚོའི་སྙིང་སྟོབས་ལ་སྡར་གཤིས་ཡོད་མི་འོས།ང་ཚོའི་དཔའ་སྐད་ལ་འགག་པ་ཡོད་མི་ཉན།ང་ཚོ་མུ་ནས་འབར་དགོས།ཕྱི་ནང་གང་ལ་བསམ་ནའང་།རང་དབང་ནི་རྩོད་ནས་ཐོབ་རྒྱུ་ཞིག་ལས་སྒུག་ནས་ཡོང་རྒྱུ་ཞིག་ཁྱོན་ནས་མིན་པས་སོ།།